Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2021/C 81/14)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”MOSCADELLO DI MONTALCINO”

PDO-IT-A1440-AM02

Tiedonannon päivämäärä: 10. marraskuuta 2020

HYVÄKSYTYN MUUTOKSEN KUVAUS JA PERUSTELUT

1. Tuotetyyppejä koskevat ehdot – Tekstin uudelleenmuotoilu

Tuotetyyppien merkinnät on standardoitu, jotta erilaisten SAN-nimityksellä ”Moscadello di Montalcino” varustettujen viinien merkinnät olisivat selvempiä ja helpommin luettavissa. Rypälelajikkeisiin ei tehdä muutoksia.

Tämä muodollinen muutos vaikuttaa tuote-eritelmän 1 ja 2 kohtaan mutta ei yhtenäiseen asiakirjaan.

2. Tuotantoalueen kuvaus – Tekstin muuttaminen

Tuotantoalueen rajat on kuvattu yksityiskohtaisesti.

Tekstiin tehdyillä muutoksilla ei muuteta tuotantoaluetta. Muutos oli kuitenkin tarpeen Montalcinon ja San Giovanni d’Asson kuntien yhdistymisen jälkeen. Nämä kunnat muodostavat nyt Montalcinon kunnan.

Tuotantoalueen yksityiskohtainen kuvaus heijastaa SAN-merkinnän alkuperäisiä rajoja. Kuvauksessa ei viitata entisen San Giovanni d’Asson kunnan alueeseen, joka kuuluu nyt Montalcinon kuntaan näiden kahden yhdistymisen jälkeen.

Tämä muutos vaikuttaa tuote-eritelmän 3 kohtaan. Yhtenäisen asiakirjan 6 kohtaa on näin ollen muutettu.

3. Maastoa koskevat vaatimukset – Päivitykset

Mukaan ei lueta hyvin kosteaa maastoa syvällä laaksoissa. Tarkoituksena on sulkea pois alueet, jotka eivät täytä nimityksen laatuvaatimuksia.

Viittaukset sijaintikorkeutta koskeviin vaatimuksiin sekä geologiseen rakenteeseen ja alkuperään on poistettu. Tämä johtuu ilmastoon liittyvistä muutoksista ja kartoitusteknologian kehittymisestä, minkä vuoksi viinien geologisia, morfologisia ja sijaintikorkeutta koskevia vaatimuksia ei enää tarvitse kuvata Moscadello di Montalcino -viinejä tuottavan maaston osalta.

Viittaus huolelliseen rypäleiden valintaan on poistettu, koska tällaista käytäntöä ei enää tunnusteta kansallisella tasolla.

Näitä päivityksiä koskeva muutos ja muut tuote-eritelmän 4 kohdan sanamuotoon tehdyt muutokset eivät vaikuta yhtenäiseen asiakirjaan.

4. Myöhäinen sadonkorjuu – Sanamuodon muutokset

Viininvalmistusmenetelmään liittyvät eritelmän säännökset on johdonmukaisuuden vuoksi siirretty 6 kohdasta 5 kohtaan.

Tämä ei vaikuta yhtenäiseen asiakirjaan.

5. SAN-viinin ”Moscadello di Montalcino” kuvauksen muuttaminen – Helmeilevä viinityyppi

Helmeilevien viinien todellisen alkoholipitoisuuden vähimmäismäärää on korotettu 4,5 prosentista 7 prosenttiin asetuksen (EU) N:o 1308/2013 liitteessä VII olevan II kohdan säännösten noudattamiseksi.

Nimityksen kattamat tuotetyypit on ilmoitettu niiden analyyttisten ja aistinvaraisten erityisominaisuuksien erottamiseksi toisistaan.

Muutos vaikuttaa tuote-eritelmän 6 kohtaan ja yhtenäisen asiakirjan 4 kohtaan.

6. Korkkeja koskeva vaatimus poistetaan ja lasipullojen yksinomaista käyttöä edellytetään

Muutoksen nojalla mitä tahansa voimassa olevan lainsäädännön mukaista suljinta voidaan käyttää pois luettuna kruunukorkit. Muutos johtuu erityyppisten pullonsulkimien teknologisesta kehityksestä, minkä ansiosta nimityksen ”Moscadello di Montalcino” edellyttämät korkeat laatuvaatimukset voidaan säilyttää. On päätetty, että ainoastaan lasipulloja voidaan käyttää, jotta tuotteen säilymiselle olisi parhaat edellytykset.

Muutos vaikuttaa tuote-eritelmän 7 kohtaan ja yhtenäisen asiakirjan 9 kohtaan.

7. Nimitykset – Lisäviitteet

Muun muassa ilmaisun ”Collezione” [erikoisvalikoima] kaltaisten ilmaisujen käyttö on kielletty liiallisten lisäviittausten välttämiseksi.

Ilmaisun ”Cascina” [maatila] käyttö on kielletty, koska se ei kuulu Toscanan perinteisiin.

Ilmaisun ”Vigna” [viinitarha] vaihtoehtoisena muotona on hyväksytty ilmaisu ”Vigneto” voimassa olevan lainsäädännön mukaisesti.

Nämä ovat muodollisia muutoksia, jotka vaikuttavat tuote-eritelmän 7 kohtaan mutta eivät yhtenäiseen asiakirjaan.

8. Yhteys maantieteelliseen alueeseen – eritelmän virallinen muutos

Sanamuotoa on muutettu tuote-eritelmän ja yhtenäisen asiakirjan sisällön huomioon ottamiseksi.

Kyseessä on muodollinen muutos, joka ei mitätöi asetuksen (EU) N:o 1308/2013 93 artiklan 1 kohdan a alakohdan i alakohdassa tarkoitettua yhteyttä.

Muutos vaikuttaa tuote-eritelmän 8 kohtaan ja yhtenäisen asiakirjan 8 kohtaan.

YHTENÄINEN ASIAKIRJA

1. Tuotteen nimi

Moscadello di Montalcino

2. Maantieteellisen merkinnän tyyppi:

SAN – Suojattu alkuperänimitys

3. Rypäletuotteiden luokat

1. Viini

8. Helmeilevä viini

4. Viini(e)n kuvaus

”Moscadello di Montalcino” – Hiilihapoton viinityyppi

Väri: oljenkeltainen

Aromi: luonteenomainen, hienovarainen, raikas ja viipyvä

Maku: aromaattinen, makea, harmoninen, Moscato-lajikkeelle ominainen

Kokonaisalkoholipitoisuus vähintään: 10,5 prosenttia, josta vähintään neljänneksen on oltava potentiaalista alkoholipitoisuutta

Todellinen alkoholipitoisuus vähintään: 4,5 prosenttia

Sokeriton uutos vähintään: 17 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

”Moscadello di Montalcino” – Helmeilevä viinityyppi

Vaahto: hieno ja eloisa

Väri: vaalean oljenkeltainen

Aromi: luonteenomainen, hienovarainen, raikas ja viipyvä

Maku: aromaattinen, makea, harmoninen, Moscato-rypälelajikkeelle ominainen

Kokonaisalkoholipitoisuus vähintään: 10,5 prosenttia, josta vähintään neljänneksen on oltava potentiaalista alkoholipitoisuutta

Todellinen alkoholipitoisuus vähintään: 7 prosenttia

Sokeriton uutos vähintään: 17 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

”Moscadello di Montalcino” – Myöhäissadon viinityyppi

Väri: vaihtelee oljenkeltaisesta kullankeltaiseen

Aromi: luonteenomainen, hienovarainen ja pitkäkestoinen

Maku: aromaattinen, makea ja harmoninen

Kokonaisalkoholipitoisuus vähintään: 15 prosenttia, josta 11,5 prosenttia on todellista alkoholipitoisuutta ja 3,5 prosenttia potentiaalista alkoholipitoisuutta

Sokeriton uutos vähintään: 24 g/l.

Kaikki analyyttiset parametrit, joita ei esitetä seuraavassa taulukossa, ovat kansallisessa ja EU:n lainsäädännössä asetettujen raja-arvojen mukaiset.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 25 Kokonaisrikkidioksidipitoisuus enintään (mg/litra)

5. Viininvalmistusmenetelmät

a. Erityiset viininvalmistusmenetelmät

”Moscadello di Montalcino”, myöhäissadon viinityyppi – Viiniyttäminen

Erityinen viininvalmistusmenetelmä

”Moscadello di Montalcinon” myöhäissadon viinityyppiä on kypsytettävä vähintään yhden vuoden ajan sadonkorjuuta seuraavan vuoden tammikuun 1. päivästä alkaen. Sitä ei saa luovuttaa kulutukseen ennen satovuotta seuraavan toisen vuoden tammikuun 1. päivää. Kaikki rikastamisen muodot ovat kiellettyjä.

Kypsytyksen aikana viineissä voi tapahtua jälkikäymistä, joka hidastuu kylminä kuukausina.

b. Enimmäistuotokset

”Moscadello di Montalcino” – hiilihapottomat ja helmeilevät viinityypit

10 000 kilogrammaa rypäleitä hehtaarilta

”Moscadello di Montalcino” – hiilihapottomat ja helmeilevät viinityypit

65 hehtolitraa hehtaarilta

”Moscadello di Montalcino” – myöhäissadon viinityyppi

5 000 kilogrammaa rypäleitä hehtaarilta

”Moscadello di Montalcino” – myöhäissadon viinityyppi

22,5 hehtolitraa hehtaarilta

6. Rajattu maantieteellinen alue

Suojatulla alkuperänimityksellä ”Moscadello di Montalcino” varustettujen viinien valmistukseen soveltuvien rypäleiden tuotantoalue kattaa osan Montalcinon kunnasta. Se on rajattu seuraavasti:

Raja alkaa Serlate-joen ja Salan ojan välisestä yhtymäkohdasta pohjoisesta etelän suuntaan ja suuntautuu sen jälkeen kaakkoon, ylittää paikallisen Vodicen tien korkeuspisteessä 152,0 ja seuraa mutkittelevan Serlate-joen vartta, lukuun ottamatta neljää paikkaa, joissa raja ulottuu virran länsipuolelle. Raja jatkuu viimeksi mainitusta kohdasta noin 150 metrin korkeudella merenpinnasta ja pysyy kutakuinkin samansuuntaisena Cassian valtatien kanssa.

Noin 250 metrin päässä Villa Canapacciasta (suunta pohjoiskoilliseen) ja Villa Galluzzosta (suunta pohjoisluoteeseen) 157 metrin korkeudella merenpinnasta ja noin 60 metrin päässä korkeuspisteestä 157 raja poikkeaa Serlate-joen suunnasta itäkoilliseen pienen ojan jälkeen (joka on rekisteröity Toscanan alueellisessa tietokannassa tunnuksella GID 195830; IDRETLR79 TS21273), joka alkaa välittömästi Villa Finestrinaa ja Villa Laugnanoa yhdistävän tien länsipuolelta. Raja nousee pohjoiseen ojan lähteelle 207 metriin merenpinnan yläpuolella ja kulkee Villa Finestrinaa ja Villa Laugnanoa yhdistävälle yksityistielle.

Raja kääntyy siellä lähes 90 asteen kulmassa ja jatkuu tien länsipuolen suuntaan pohjoiskoilliseen noin 110 metrin verran, kunnes muutama metri ennen korkeuspistettä 239,4 se kääntyy jälleen 90 astetta itään. Raja jatkuu itään noin 250 metrin verran ja laskee itäkaakkoon pienen ojan varrelle (luonnollinen vedenpoistokanava, joka tyhjenee Serlate-jokeen ja on kirjattu Toscanan alueelliseen tietokantaan tunnuksella GID 195804; IDRETLR79 TS21183), kunnes se saavuttaa 180 metrin korkeuden merenpinnasta.

Raja jatkuu tällä korkeudella pohjoiskoilliseen toiselle pienelle ojalle (joka alkaa välittömästi Villa Laugnanon itäpuolelta ja on rekisteröity Toscanan alueelliseen tietokantaan tunnuksella GID 195563; IDRETLR79 TS21025) ja seuraa ojaa yhtymäkohtaan Serlate-joen kanssa.

Tästä yhtymäkohdasta lähtien raja seuraa Serlate-jokea pohjoiskoilliseen kohti korkeuspistettä 166,6, jolloin siihen liittyy pieni oja (joka alkaa Villa Podernuovon alueelta virraten länteen ja joka on kirjattu Toscanan alueelliseen tietokantaan tunnuksella GID 195483; IDRETLR79 TS20950). Raja seuraa ojaa noin 500 metriä itään, minkä jälkeen se kääntyy noin 90 astetta etelään ja nousee metsäistä kukkulanrinnettä, jolla sijaitsee Villa La Casella. Se jatkuu korkeammalle puustoisen alueen ja viljelymaan välisen rajan tuntumassa.

Saavuttuaan kukkulan harjalle ja siten myös Villa La Casellan ja Villa Podernuovon väliselle tielle raja jatkuu Villa Torren suuntaan kaakkoon tien suuntaisesti 40 metrin etäisyydellä siitä. Kun tie kääntyy noin 90 astetta kaakkoon, raja liittyy siihen.

Villa Torrelta raja jatkuu noin 140 metrin verran Vignan viinitilalle johtavan Vergellen kunnantien varrella ja sieltä eteläkaakkoon korkeuspisteiden 322,6 ja 319,5 välillä. Välittömästi Vignan viinitilan yläpuolella – 319,5 metriä merenpinnan yläpuolella – raja kulkee loivasti viettävän viljelyalueen halki Traversa dei Montin maantielle (tie nro 14) 260 metrin korkeudelle merenpinnasta.

Se seuraa tietä noin 50 metrin verran pohjoiskoilliseen ja kääntyy sitten uudelleen kohtisuoraan kaakkoon, ylittää Ascianon ja Monte Anticon välisen rautatien ja saapuu Asso-joelle. Raja jatkuu sen varrella koilliseen, kunnes se saavuttaa yhtymäkohdan Banditelli-ojan kanssa korkeuspisteessä 241,5.

Sen jälkeen raja kulkee koilliseen noin 300 metrin verran ojaa seuraten ja nousee sitten rinnettä eteläkaakkoon 356,1 metrin korkeudelle merenpinnasta ylittäen Villa Mirabellon ja Villa Mirabellaccion välisen tien.

Raja jatkuu tästä kohdasta etelään 580 metrin verran Pagaccina- ja Borgasso-ojien yhtymäkohtaan korkeuspisteessä 258,7.

Sieltä tuotantoalueen raja jatkuu myötäpäivään Montalcinon kunnan hallintoalueen ja seuraavien kuntien alueiden välistä rajaa pitkin: San Quirico d’Orcia, Castiglione d’Orcia, Castel del Piano, Cinigiano, Civitella Paganico, Murlo ja Buonconvento, kunnes se yhdistyy Serlate-joen ja Sala-ojan yhtymäkohtaan kulkien pohjoisesta etelän suuntaan.

7. Pääasiallinen rypälelajike / pääasialliset rypälelajikkeet

Moscato Bianco B – Moscato

8. Yhteyden/yhteyksien kuvaus

SAN ”Moscadello di Montalcino”

Moscadello di Montalcino -viinin tuotantoalue sijaitsee Kaakkois-Toscanassa, 40 kilometriä etelään Sienan kaupungista. Alue on kukkulainen, ja sitä rajaavat kolmen joen, Orcian, Asson ja Ombronen, laaksot. Korkeus alueella vaihtelee noin 120 metristä noin 650 metriin merenpinnasta. Meri sijaitsee linnuntietä suunnilleen 40 kilometriä länteen. Keski-Italian halki kulkevat Apenniinit jäävät alueen itäpuolelle.

Ilmasto on välimerellinen, pääasiassa kuiva. Siinä on myös mannerilmaston piirteitä, jotka johtuvat sijainnista meren ja Apenniinien keskiosan välillä. Sadetta saadaan enimmäkseen keväällä ja syksyllä. Vuotuinen sademäärä on keskimäärin noin 700 millimetriä. Lunta voi sataa talvella yli 400 metrin korkeudessa. Kukkuloiden välisellä alueella ei esiinny sumua, myöhäistä hallaa eikä routaa, ja alueelle tyypillinen tuulisuus varmistaa kasvien terveyden kannalta parhaat olosuhteet. Lämpötilat ovat koko kasvuvaiheen ajan pääasiassa lauhkeat, ja päivät ovat usein kirkkaita ja aurinkoisia. Tämä tarjoaa otolliset olosuhteet sille, että rypäleet kypsyvät vähitellen, kunnes ne ovat täysin kypsiä.

Montalcinon kukkulalla on useita maaperätyyppejä, jotka ovat muodostuneet eri geologisten aikakausien varrella. Näihin kuuluvat hiekkakivi, joka on joissakin paikoissa sekoittunut kalkkikiveen ja alberese- ja galestro-tyyppiseen maaperään, sekä rakenteeltaan vaihtelevat maa-ainekset, jotka ovat joskus hiekkapitoisempia ja joskus savipitoisempia. Kalkkikivimaaperässä on yleensä vähän orgaanista ainesta ja kosteus on suhteellisen vähäistä, mikä hillitsee Moscato Bianco -lajikkeen ja muiden sallittujen rypälelajikkeiden kasvuvoimaa ja minkä vuoksi tuotanto jää rajalliseksi. Ilman virtausmäärän ja auringonpaisteen ansiosta rypäleet saavuttavat kasvien terveyden kannalta täydellisen kypsyysasteen.

Montalcino on vuosisatojen ajan ollut Moscadello-viinien kotipaikka. Siitä on esiintynyt historiallisia viitteitä jo 1400-luvulla. Kirjailija Pietro Aretino lähetti vuonna 1540 Venetsiasta ystävälleen kiitoskirjeen lahjasta: ”tynnyristä arvokasta, hienostunutta Moscadello-viiniä, jossa on pyöreyttä ja kuohuntaa, joka tuntuu heti ja jättää janoamaan viiniä enemmän...”.

Vatikaanin arkistoista vuodelta 1591 peräisin olevista asiakirjoista käy ilmi, että Moscadelloa tuottivat vuokraviljelijät Sant’Antimon luostarille kuuluvilla mailla. Paavi Urbanus VIII kehui sen elinvoimaisuutta ja makua 1600-luvun alkuvuosikymmeninä ja hyvin näkyvästi pyysi sitä usein itselleen ja hovilleen. Myös 1500-, 1600- ja 1700-luvun kuuluisien matkailijoiden matkakirjoihin ja -kertomuksiin sisältyy useita kehuja siitä, että ”Moscadello di Montalcino” on parhaimpia ja tunnetuimpia Toscanan viinejä.

Francesco Redi, lääkäri ja runoilija Arezzosta, erittäin sivistynyt ja arvostettu tiedemies, esitti viinistä kuuluisan sitaatin. Hän kirjoitti vuonna 1685 teoksen ”Bacchus Toscanassa” maansa parhaiden viinien kunniaksi muinaisen Kreikan bakkanaalien juomalaulujen tapaan. ”Moscadello di Montalcinoon” viitaten hän sisällytti lauluun säkeen viehättävästä ja luonteeltaan jumalallisesta Moscadelletto di Montalcinosta.

Moscadellon arvostus käy ilmi monien kuuluisien historian henkilöiden kertomuksista. Tärkeimmän esitti merkittävä runoilija Ugo Foscolo. Hän esitti sen asuessaan Firenzessä Bellosguardon auringonpaisteisella kukkulalla (vuosina 1812 ja 1813) elämänsä hankalimmassa vaiheessa. Foscolo kärsi talousongelmista, ja hänen seurassaan oli kielteisestä suhtautumisesta bonapartismiin epäiltyjä sekä Milanon kirjallisista piireistä pois sysättyjä henkilöitä. Foscolo lohduttautui kirjailijaelämään liittyvissä ongelmissaan lasillisella ”Moscadello di Montalcinoa”, jota hän ylpeänä tarjosi ystävilleenkin.

Suojatun alkuperänimityksen ”Moscadello di Montalcino” piiriin kuuluva helmeilevä viini on väriltään vaalean oljenkeltainen. Hiilihapottomassa viinissä väri on hieman syvempi, kun taas myöhäissadon viinityypin väri vaihtelee keltaisesta kullan sävyyn. Sillä on Moscato-lajikkeelle ominainen tasapainoinen ja raikas tuoksu. Kuivuneita viinirypäleitä käytettäessä siinä on kukkaisia vivahteita. Makean ja aromaattisen kuohumattoman viinin sopusointuisuus tuntuu maistettaessa miellyttävältä. Helmeilevässä viinissä on raikasta vaahtoa, kun taas myöhäissadon viinityypin maku on miellyttävän pyöreä. ”Moscadello di Montalcinon” kuohumattomat ja helmeilevät viinit on tarkoitus juoda nuorina, kun taas myöhäissadon viinityyppiä voidaan pitää säilytyksessä muutaman vuoden ajan.

Viini on erinomaista aterian lopuksi tarjoiltuna keskikokoisissa laseissa 10–12 °C:n lämpötilassa ja sopii hyvin leivonnaisten ja makeisten kanssa. Se sopii oikein hyvin myös sinihomejuuston kanssa. Ruoanlaitossa sitä voidaan käyttää makeissa kastikkeissa, joita tarjotaan hienostuneen ruoan kanssa.

9. Olennaiset lisäedellytykset (pakkaaminen, merkinnät, muut vaatimukset)

”Moscadello di Montalcino”

Oikeudellinen kehys:

Kansallinen lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

— Asetus 8.6.2010

— Ministeriön asetus 30.11.2011

— Viiniyttäminen rajatulla alueella

Viiniyttäminen, varastointi, kypsyttäminen puuastioissa, kypsyttäminen pulloissa ja pullotus on tehtävä tuotantoalueella tuote-eritelmän mukaisesti.

”Moscadello di Montalcino”

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

Tarkistetun alkuperänimityksen ”Moscadello di Montalcino” piiriin kuuluvat viinit on saatettava kulutukseen lasipulloissa, joiden tilavuus on jokin seuraavista: 0,375 litraa, 0,5 litraa, 0,75 litraa, 1,5 litraa, 3 litraa, 5 litraa.

Pullonsulkijat voivat olla mitä tahansa voimassa olevassa lainsäädännössä sallittuja suljintyyppejä pois lukien kruunukorkit.

Linkki tuote-eritelmään

https://www.politicheagricole.it/flex/cm/pages/ServeBLOB.php/L/IT/IDPagina/16136

(1) EUVL L 9, 11.1.2019, s. 2.